b'\n_START_ARTICLE_\nTitanoseenidikloridi\n_START_SECTION_\nOminaisuudet\n_START_PARAGRAPH_\nTitanoseenidikloridi on huoneenl\xc3\xa4mp\xc3\xb6tilassa kirkkaanpunaista kiteist\xc3\xa4 ainetta. Yhdiste liukenee hieman veteen, mutta hydrolysoituu helposti vedess\xc3\xa4 akvakompleksiksi. Titanoseenidikloiridi liukenee niukasti bentseeniin ja dietyylieetteriin ja runsaammin etanoliin, tolueeniin ja kloroformiin. Titanoseenin rakenteessa titaani-ioni on koordinoitunut kahteen syklopentadienyyliligandiin ja kahteen kloroligandiin. Yhdisteen rakenne ei ole metalloseeneille tyypillinen sandwich-rakenne, vaan se on v\xc3\xa4\xc3\xa4ntynyt ja muistuttaa v\xc3\xa4\xc3\xa4ristynytt\xc3\xa4 tetraedri\xc3\xa4.\n_START_SECTION_\nValmistus ja k\xc3\xa4ytt\xc3\xb6\n_START_PARAGRAPH_\nTitanoseenidikloridia voidaan valmistaa kuumentamalla syklopentadienyylinatriumia titaanitetrakloridin kanssa dietyylieetterin tai tetrahydrofuraanin toimiessa liuottimena. Toinen tapa valmistaa yhdistett\xc3\xa4 on kuumentaa titaani(IV)kloridia ja syklopentadieeni\xc3\xa4 dioksaaniliuoksessa dietyyliamiinin l\xc3\xa4sn\xc3\xa4 ollessa 60\xe2\x80\x9380\xc2\xa0\xc2\xb0C:n l\xc3\xa4mp\xc3\xb6tilaan._NEWLINE_Titanoseenidikloridia k\xc3\xa4ytet\xc3\xa4\xc3\xa4n orgaanisen kemian prosesseissa katalyyttin\xc3\xa4. Esimerkiksi yhdess\xc3\xa4 alkyylialumiiniyhdisteiden kanssa se muodostaa niin kutsutun Ziegler\xe2\x80\x93Natta-katalyytin, jota k\xc3\xa4ytet\xc3\xa4\xc3\xa4n alkeenien polymeroinneissa. Muita orgaanisia reaktioita, joissa k\xc3\xa4ytet\xc3\xa4\xc3\xa4n titanoseenidikloridia ovat muun muassa hydro- ja karbometalloinnit, Lewis-happamena katalyyttin\xc3\xa4, karbonyyliyhdisteiden additioreaktioissa, deoksygenointireaktioissa ja pinakolikytkent\xc3\xa4reaktioissa. Titanoseenidikloridilla on todettu olevan el\xc3\xa4inkokeissa muun muassa keuhkosy\xc3\xb6p\xc3\xa4kasvaimia tuhoavia ominaisuuksia ja sen tutkimus sy\xc3\xb6p\xc3\xa4l\xc3\xa4\xc3\xa4kkeeksi on edennyt vaiheen II farmakologisiin tutkimuksiin. Yhdisteen vaikutusmekanismista ei ole varmuutta, mutta se voi johtua yhdisteen kyvyst\xc3\xa4 muodostaa additiotuotteita sy\xc3\xb6p\xc3\xa4solujen DNA:n kanssa.'